Document ID: 32013R0195

REGULAMENTUL (UE) NR. 195/2013 AL COMISIEI
din 7 martie 2013
de modificare a Directivei 2007/46/CE a Parlamentului European și a Consiliului și a Regulamentului (CE) nr. 692/2008 în ceea ce privește tehnologiile inovatoare de reducere a emisiilor de CO2 provenind de la vehiculele ușoare pentru pasageri și de la vehiculele ușoare comerciale
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 715/2007 al Parlamentului European și al Consiliului din 20 iunie 2007 privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (1), în special articolul 4 alineatul (4), articolul 5 alineatul (3) și articolul 8,
având în vedere Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (2), în special articolul 39 alineatul (2),
întrucât:
(1)
Prin Regulamentul (UE) nr. 171/2013 (3), Comisia a modificat Directiva 2007/46/CE și Regulamentul (CE) nr. 692/2008 al Comisiei din 18 iulie 2008 de punere în aplicare și modificare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (4) în ceea ce privește tehnologiile inovatoare de reducere a emisiilor de CO2 provenind de la vehiculele ușoare pentru pasageri și de la vehiculele ușoare comerciale. Regulamentul respectiv a modificat modelele de documente relevante utilizate în procesul de omologare de tip. Prin urmare, este necesar să se acorde statelor membre o perioadă corespunzătoare de timp pentru a adapta formularele corespunzătoare. Din motive de certitudine juridică și claritate, este adecvat să se înlocuiască Regulamentul (CE) nr. 171/2013.
(2)
Regulamentul (CE) nr. 715/2007 stabilește cerințe tehnice comune pentru omologarea de tip a autovehiculelor și a pieselor de schimb în privința emisiilor și instituie norme referitoare la conformitatea în funcționare, durabilitatea dispozitivelor pentru controlul poluării, sistemele de diagnosticare la bord (OBD), măsurarea consumului de combustibil și accesibilitatea informațiilor referitoare la repararea și întreținerea autovehiculelor.
(3)
Regulamentul (CE) nr. 692/2008 stabilește dispozițiile administrative pentru verificarea conformității vehiculelor în ceea ce privește emisiile de CO2 și cerințele pentru măsurarea emisiilor de CO2 și a consumului de combustibil pentru aceste vehicule.
(4)
Regulamentul (CE) nr. 443/2009 al Parlamentului European și al Consiliului (5) stabilește standardele de performanță privind emisiile pentru autoturismele noi, ca parte a abordării integrate a Uniunii de a reduce emisiile de CO2 produse de vehiculele ușoare, iar Regulamentul de punere în aplicare (UE) nr. 725/2011 al Comisiei (6) stabilește o procedură de omologare și certificare a tehnologiilor inovatoare pentru reducerea emisiilor de CO2 provenite de la autoturisme noi.
(5)
Pentru a ține seama de reducerile de emisii de CO2 realizate prin intermediul utilizării de tehnologii inovatoare pentru calculul obiectivului de emisii de CO2 pentru fiecare constructor, în conformitate cu articolul 12 alineatul (1) din Regulamentul (CE) nr. 443/2009 și pentru a asigura o monitorizare eficientă a reducerii emisiilor pentru fiecare vehicul, vehiculele echipate cu ecoinovații ar trebui să fie certificate în cadrul omologării de tip a unui vehicul și totalul reducerilor de emisii ar trebui să fie înscris în certificatul de conformitate.
(6)
În acest scop, este necesar să se prezinte autorităților de omologare date de certificare corespunzătoare vehiculelor echipate cu ecoinovații și să se integreze reducerile de emisii de CO2 datorate ecoinovațiilor în informațiile reprezentative pentru un anumit tip, variantă sau versiune de vehicul.
(7)
Prin urmare, este necesară modificarea modelelor documentelor relevante utilizate în procesul de omologare de tip.
(8)
Regulamentul (CE) nr. 715/2007 și Regulamentul (CE) nr. 595/2009 al Parlamentului European și al Consiliului din 18 iunie 2009 privind omologarea de tip a autovehiculelor și a motoarelor cu privire la emisiile provenite de la vehicule grele (Euro VI) și accesul la informații privind repararea și întreținerea vehiculelor și de modificare a Regulamentului (CE) nr. 715/2007 și a Directivei 2007/46/CE și de abrogare a Directivelor 80/1269/CEE, 2005/55/CE și 2005/78/CE (7) au introdus noi cerințe pentru informațiile referitoare la încercările privind emisiile poluante. Prin urmare, informațiile necesare ar trebui încorporate în sistemul prevăzut de Directiva 2007/46/CE.
(9)
Prin urmare, Directiva 2007/46/CE și Regulamentul (CE) nr. 692/2008 ar trebui modificate în mod corespunzător.
(10)
Măsurile prevăzute în prezentul regulament sunt conforme cu avizul Comitetului tehnic pentru autovehicule,
ADOPTĂ PREZENTUL REGULAMENT:
Articolul 1
(1) Anexele I și IX la Directiva 2007/46/CE se modifică în conformitate cu anexa I la prezentul regulament.
(2) Anexa VIII la Directiva 2007/46/CE se înlocuiește cu anexa II la prezentul regulament.
Articolul 2
Anexele I și XII la Regulamentul (CE) nr. 692/2008 se modifică în conformitate cu anexa III la prezentul regulament.
Articolul 3
Regulamentul (UE) nr. 171/2013 se abrogă.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 iulie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 martie 2013.

Labels: 12
7
8
20